Maailmasõja keerises häiris 1915. aastast alates akadeemilist elu ülikooli varade ja isikkooseisu mitmeetapiline evakueerimine. Tartu vene ülikooli lõpp 1918. aasta kevadel ja vene ülikooli nö vabatahtlik lahkumine vabastas tee sisusliselt uuele provintsiülikoolile - saksa okupatsioonivägede poolt kavandatud Balti Hertsogiriigi Landesuniversität in Dorpat'ile e. Maaülikoolile. Maaülikool avati 15. septembril 1918, kuid oli sunnitud paari kuu pärast oma tegevuse lõpetama. 27. novembril 1918 andis sõjaväekomando komandör Tartu ülikooli üle Eesti Ajutise Valitsuse moodustatud komisjonile.